
S T A N O V I S K O
k návrhu nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 268/2006 Z. z. o rozsahu zrážok zo mzdy pri výkone rozhodnutia v znení neskorších podpisov

I.
Návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 268/2006 Z. z. o rozsahu zrážok zo mzdy pri výkone rozhodnutia v znení neskorších predpisov (ďalej len „návrh nariadenia vlády“) na rokovanie vlády Slovenskej republiky predkladá minister spravodlivosti Tomáš Borec na základe uznesenia vlády Slovenskej republiky č. 476 z 26. augusta 2015.

II.

Cieľom návrhu nariadenia vlády je splnenie úlohy uloženej uznesením vlády Slovenskej republiky a to tak, že sa zvýši základná suma, ktorá sa odráta zo mzdy a ktorá nepodlieha zrážkam (zvýšenie zo 60% sumy životného minima na 100% sumy životného minima). Navrhovaná zmena prispeje k zvýšeniu právnej ochrany osôb postihnutých výkonom exekúcie zrážkami zo mzdy a z iných príjmov a umožní stabilizovať ich životnú úroveň v rovine právnej istoty nepostihnuteľnej časti mzdy alebo iného príjmu korešpondujúcej aktuálnej výške životného minima.

Predkladateľ uvádza, že predkladaný návrh nariadenia vlády nemá vplyv na rozpočet verejnej správy, na podnikateľské prostredie, na životné prostredie, na informatizáciu spoločnosti. Návrh nariadenia vlády má pozitívny sociálny vplyv. Podrobné informácie o vybraných vplyvoch uvádza predkladateľ v doložke vybraných vplyvov. 

Predkladateľ deklaruje súlad návrhu nariadenia vlády s Ústavou Slovenskej republiky, so zákonmi a ostatnými všeobecne záväznými právnymi predpismi Slovenskej republiky, s medzinárodnými zmluvami, ktorými je Slovenská republika viazaná aj súlad s právom Európskej únie.

Predkladaný návrh nariadenia vlády bol predmetom skráteného medzirezortného pripomienkového konania, a predmetom rokovania Legislatívnej rady vlády Slovenskej republiky a na rokovanie vlády Slovenskej republiky sa predkladá bez rozporov.


III.
Legislatívna rada vlády Slovenskej republiky prerokovala predložený návrh nariadenia vlády na svojom zasadnutí 20. októbra 2015 a odporučila ho predložiť na rokovanie vlády Slovenskej republiky v novom znení, v ktorom budú zapracované jej pripomienky.


IV.
	Sekcia vládnej legislatívy Úradu vlády Slovenskej republiky konštatuje, že v novom znení predloženého návrhu nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 268/2006 Z. z. o rozsahu zrážok zo mzdy pri výkone rozhodnutia v znení neskorších predpisov sú pripomienky Legislatívnej rady vlády Slovenskej republiky v počte 3 zapracované a odporúča vláde Slovenskej republiky návrh nariadenia vlády schváliť v predloženom znení. 

